Document ID: 32001R1455

Κανονισμός (ΕΚ) αριθ. 1455/2001 του Συμβουλίου
της 28ης Ιουνίου 2001
για την τροποποίηση του κανονισμού (ΕΚ) αριθ. 1254/1999 περί κοινής οργανώσεως αγοράς στον τομέα του βοείου κρέατος
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
Εκτιμώντας τα ακόλουθα:
(1) Προκειμένου να επιτραπεί η διατήρηση των παραδοσιακών δραστηριοτήτων βοοτροφίας, οι κανονισμοί του Συμβουλίου (ΕΚ) αριθ. 1452/2001(2), (ΕΚ) αριθ. 1453/2001(3) και (ΕΚ) αριθ. 1454/2001(4), περί ειδικών μέτρων, για ορισμένα γεωργικά προϊόντα, υπέρ, αντιστοίχως, των Υπερπόντιων Γαλλικών Διαμερισμάτων, των Αζορών και της Μαδέρας και των Καναρίων Νήσων, προβλέπουν τη θέσπιση ειδικών ορίων του αριθμού ζώων τα οποία είναι επιλέξιμα για τις ειδικές πριμοδοτήσεις, την πριμοδότηση διατήρησης της αγέλης, στη θηλάζουσα αγελάδα και για τη σφαγή.
(2) Το παράρτημα Ι του κανονισμού (ΕΚ) αριθ. 1254/1999(5) προβλέπει περιφερειακά ανώτατα όρια, ανά κράτος μέλος, όσον αφορά την ειδική πριμοδότηση. Το παράρτημα ΙΙ του εν λόγω κανονισμού προβλέπει εθνικά ανώτατα όρια όσον αφορά την πριμοδότηση στη θηλάζουσα αγελάδα. Αυτά τα ανώτατα όρια δεν πρέπει να προδικάζουν τη θέσπιση των ειδικών ορίων. Κατά συνέπεια, θα πρέπει να οριστεί εφεξής ότι τα εν λόγω ανώτατα όρια, στις περιπτώσεις της Γαλλίας, της Πορτογαλίας και της Ισπανίας, συμπεριλαμβάνουν τα επιμέρους ανώτατα όρια τα οποία βασίζονται στον αριθμό των πριμοδοτήσεων οι οποίες καταβάλλονται, για ένα έτος αναφοράς, στους παραγωγούς των Υπερπόντιων Γαλλικών Διαμερισμάτων, των Αζορών και της Μαδέρας και των Καναρίων Νήσων, με αποκλειστικό προορισμό τους παραγωγούς των εν λόγω περιοχών. Ο αριθμός των επιλέξιμων ζώων, ο οποίος απομένει έως ότου επιτευχθούν τα ειδικά όρια των ειδικών πριμοδοτήσεων και της πριμοδότησης στη θηλάζουσα αγελάδα, τα οποία καθιερώνονται με τους κανονισμούς (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001, προστίθενται στα αντίστοιχα όρια των παραρτημάτων Ι και ΙΙ του κανονισμού (ΕΚ) αριθ. 1254/1999,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1254/1999 τροποποιείται ως εξής:
1. Το παράρτημα I αντικαθίσταται από το παράρτημα I του παρόντος κανονισμού.
2. Το παράρτημα II αντικαθίσταται από το παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 28 Ιουνίου 2001.

Labels: 19
6